CELEX: 32014D0040(01)
Language: fi
Date: 2014-10-15 00:00:00
Title: 2014/828/EU: Euroopan keskuspankin päätös, annettu 15 päivänä lokakuuta 2014 , katettujen joukkovelkakirjalainojen kolmannen osto-ohjelman toteutuksesta (EKP/2014/40)

22.11.2014   
            
            
               FI
            
            
               Euroopan unionin virallinen lehti
            
            
               L 335/22
            
         EUROOPAN KESKUSPANKIN PÄÄTÖS,
   annettu 15 päivänä lokakuuta 2014,
   katettujen joukkovelkakirjalainojen kolmannen osto-ohjelman toteutuksesta
   
      (EKP/2014/40)
   
   
      (2014/828/EU)
   
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 127 artiklan 2 kohdan ensimmäisen luetelmakohdan,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan toisen alakohdan yhdessä 3.1 artiklan ensimmäisen luetelmakohdan kanssa sekä 18.1 artiklan,
   sekä katsoo seuraavaa:
   
               (1)
            
            
               Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) 18.1 artiklan mukaan Euroopan keskuspankki voi yhdessä niiden jäsenvaltioiden kansallisten keskuspankkien kanssa, joiden rahayksikkö on euro, (jäljempänä ’kansalliset keskuspankit’) toimia rahoitusmarkkinoilla muun muassa ostamalla ja myymällä suoraan siirtokelpoisia arvopapereita.
            
         
               (2)
            
            
               EKP:n neuvosto päätti 4 päivänä syyskuuta 2014, että olisi käynnistettävä uusi katettujen joukkovelkakirjalainojen osto-ohjelma (jäljempänä ’CBPP3-ohjelma’). Omaisuusvakuudellisten arvopapereiden osto-ohjelman (ABSPP) ja kohdennettujen pitempiaikaisten rahoitusoperaatioiden (TLTRO) (1) ohella CBPP3-ohjelman avulla parannetaan entisestään rahapolitiikan välittymistä, tuetaan luotonantoa euroalueen taloudelle, luodaan myönteisiä heijastusvaikutuksia muille markkinoille ja näin ollen kevennetään EKP:n rahapolitiikan viritystä, sekä edistetään inflaatiovauhdin palautumista tasolle, joka on lähellä kahta prosenttia.
            
         
               (3)
            
            
               Osana yhteistä rahapolitiikkaa kelpoisuusehdot täyttävien katettujen joukkolainojen suorat ostot, joita eurojärjestelmän keskuspankit tekevät CBPP3-ohjelman nojalla, olisi toteutettava yhdenmukaisella ja keskitetyllä tavalla tämän päätöksen mukaisesti,
            
         ON HYVÄKSYNYT TÄMÄN PÄÄTÖKSEN:
   1 artikla
   Katettujen joukkovelkakirjalainojen suorat ostot ja niiden soveltamisala
   Tällä päätöksellä eurojärjestelmä perustaa CBPP3-ohjelman, jonka mukaan eurojärjestelmän keskuspankit ostavat kelpoisuusehdot täyttäviä katettuja joukkovelkakirjalainoja 2 artiklassa tarkoitetulla tavalla. CBPP3-ohjelman mukaan eurojärjestelmän keskuspankit voivat ostaa kelpoisuusehdot täyttäviä katettuja joukkovelkakirjalainoja ensi- ja jälkimarkkinoilta 3 artiklassa täsmennetyt kelpoisuusehdot täyttäviltä vastapuolilta.
   2 artikla
   Katettuja joukkovelkakirjalainoja koskevat kelpoisuusehdot
   Katetut joukkovelkakirjalainat hyväksytään CBPP3-ohjelman suorien ostojen piiriin, jos ne kelpaavat suuntaviivojen EKP/2011/14 (2) liitteessä I olevan 6.2.1 kohdan mukaisesti vakuudeksi rahapoliittisissa operaatioissa ja täyttävät lisäksi asetuksen EKP/2011/14 liitteessä I olevan 6.2.3.2 kohdan viidennessä alakohdassa olevat kelpoisuusehdot omaan käyttöön vakuutena käyttämisestä ja niiden liikkeeseenlaskijana olevan luottolaitoksen kotipaikka on euroalueella. Multi-cédulas-joukkolainat hyväksytään CBPP3-ohjelman suorien ostojen piiriin, jos ne kelpaavat suuntaviivojen EKP/2011/14 liitteessä I olevan 6.2.1 kohdan mukaisesti vakuudeksi rahapoliittisissa operaatioissa ja niiden liikkeeseenlaskijana olevan erityisyhteisön kotipaikka on euroalueella.
   Edellä mainitut katetut joukkolainat hyväksytään CBPP3-ohjelman suorien ostojen piiriin edellyttäen, että ne täyttävät seuraavat lisäehdot:
   
               1.
            
            
               Instrumentin paras luottoluokitus on vähintään yhdenmukaistetun luokitusasteikon luokassa 3 (CQS3, joka vastaa tällä hetkellä ulkoisen luottoluokituslaitoksen (ECAI) antamaa luokitusta ’BBB-’ tai vastaavaa), ja luokituksen on antanut vähintään yksi eurojärjestelmän luottoriskinarvioinnissa (ECAF) hyväksytty ulkoinen luottoluokituslaitos.
            
         
               2.
            
            
               Katettujen joukkovelkakirjalainojen ensimmäisen (3) ja toisen (4) osto-ohjelman (CBPP1- ja CBPP2-ohjelmat) ja CBPP3-ohjelman mukaiset osuudet sekä eurojärjestelmän keskuspankkien hallussa olevat muut osuudet ovat yhteensä enintään 70 % samalla ISIN-koodilla tapahtuvan liikkeeseenlaskun määrästä.
            
         
               3.
            
            
               Katettujen joukkovelkakirjalainojen tulee olla euromääräisiä, ja niitä on säilytettävä ja ne on toimitettava euroalueella.
            
         
               4.
            
            
               Katetut joukkovelkakirjalainat, joiden liikkeeseenlaskija on suljettu pois eurojärjestelmän luotto-operaatioista, jätetään CBPP3-ohjelman ostojen ulkopuolelle liikkeeseenlaskijan poissuljennan ajaksi.
            
         
               5.
            
            
               Niin kauan kuin eurojärjestelmän luottokelpoisuuden alarajaa ei sovelleta Kreikan tai Kyproksen valtion liikkeeseenlaskemiin tai takaamiin jälkimarkkinakelpoisiin velkainstrumentteihin (suuntaviivojen EKP/2014/31 (5) 8 artiklan 2 kohdan mukaan), katetuilta joukkovelkakirjalainoilta, jotka eivät tällä hetkellä saavuta luokitusta CQS3 Kyproksessa ja Kreikassa, vaaditaan vähintään luokitus, joka vastaa asianomaisen ulkoisen luottoluokituslaitoksen määrittämää parhainta saavutettavissa olevaa joukkovelkakirjalainan luokitusta kyseisellä lainkäyttöalueella; tällöin edellytetään samalla ISIN-koodilla tapahtuvaa liikkeeseenlaskua koskevaa 30 prosentin rajoitusta, jota sovelletaan CBPP1-, CBPP2- ja CBPP3-ohjelmien mukaisiin osuuksiin ja eurojärjestelmän keskuspankkien hallussa oleviin muihin osuuksiin yhteensä, ja lisäksi edellytetään, että joukkovelkakirjalainat täyttävät riskivastaavuuden saavuttamiseksi seuraavat vaatimukset:
               
                           a)
                        
                        
                           lainapoolin ominaisuuksista raportoidaan kuukausittain, mukaan lukien lainatason tiedot sekä tiedot ohjelman rakenteellisista ominaisuuksista ja liikkeeseenlaskijasta, sille keskuspankille, jonka maassa liikkeeseenlaskijalla on kotipaikka; kyseinen kansallinen keskuspankki antaa raportointimallin vastapuolten käyttöön;
                        
                     
                           b)
                        
                        
                           annetun vakuuden määrä on vähintään 25 prosenttia lainan määrää suurempi; asianomainen kansallinen keskuspankki antaa vastapuolille ohjeet tällaisen vakuuden määrän riittävyyden laskemisesta;
                        
                     
                           c)
                        
                        
                           ohjelman vakuuspooliin sisällytettyjen, muiden kuin euromääräisten saamisten valuuttasuojauksessa vastapuolten luokitus on BBB- tai parempi, tai vaihtoehtoisesti vähintään 95 prosenttia saamisista on euromääräisiä; ja
                        
                     
                           d)
                        
                        
                           vakuuspoolin lainasaamiset ovat euroalueella sijaitsevilta velallisilta.
                        
                     
         
               6.
            
            
               Katetut joukkovelkakirjalainat, jotka liikkeeseenlaskija pitää hallussaan, hyväksytään CBPP3-ohjelman ostojen piirin edellyttäen, että ne täyttävät edellä täsmennetyt kelpoisuusvaatimukset.
            
         3 artikla
   Hyväksyttävät vastapuolet
   Eurojärjestelmän CBPP3-ohjelman salkuissa pidettäviin katettuihin joukkovelkakirjalainoihin liittyvissä suorissa kaupoissa ja arvopaperilainaustransaktioissa CBPP3-ohjelman vastapuoliksi hyväksytään seuraavat vastapuolet: a) eurojärjestelmän rahapoliittisiin operaatioihin osallistuvat, suuntaviivojen EKP/2011/14 liitteessä I olevassa 2.1 kohdassa määritellyt kotimaiset vastapuolet ja b) mitkä tahansa muut vastapuolet, joita eurojärjestelmän keskuspankit käyttävät euromääräisten sijoitussalkkujensa sijoituksiin, mukaan lukien euroalueen ulkopuolella sijaitsevat vastapuolet, jotka osallistuvat katettujen joukkovelkakirjalainojen liikkeeseenlaskuun.
   4 artikla
   Loppumääräykset
   Tämä päätös tulee voimaan sitä päivää seuraavana päivänä, jona se on julkaistu EKP:n verkkosivuilla.
   
      Tehty Frankfurt am Mainissa 15 päivänä lokakuuta 2014.
      
         
            EKP:n puheenjohtaja
         
         Mario DRAGHI
      
   
   
      (1)  Päätös EKP/2014/34, annettu 29 päivänä heinäkuuta 2014, kohdennettuihin pitempiaikaisiin rahoitusoperaatioihin liittyvistä toimenpiteistä (EUVL L 258, 29.8.2014, s. 11).
   
      (2)  Suuntaviivat EKP/2011/14, annettu 20 päivänä syyskuuta 2011, eurojärjestelmän rahapolitiikan välineistä ja menettelyistä (EUVL L 331, 14.12.2011, s. 1).
   
      (3)  Päätös EKP/2009/16, tehty 2 päivänä heinäkuuta 2009, katettujen joukkovelkakirjalainojen osto-ohjelman toteutuksesta (EUVL L 175, 4.7.2009, s. 18).
   
      (4)  Päätös EKP/2011/17, annettu 3 päivänä marraskuuta 2011, katettujen joukkovelkakirjalainojen toisen osto-ohjelman toteutuksesta (EUVL L 297, 16.11.2011, s. 70).
   
      (5)  Suuntaviivat EKP/2014/31, annettu 9 päivänä heinäkuuta 2014, eurojärjestelmän rahoitusoperaatioihin sekä vakuuskelpoisuuteen liittyvistä väliaikaisista lisätoimenpiteistä ja suuntaviivojen EKP/2007/9 muuttamisesta (EUVL L 240, 13.8.2014, s. 28).